ประธานรัฐสภา พร้อมคณะผู้แทนรัฐสภาไทย ร่วมรับรองแถลงการณ์สหภาพสมาชิกรัฐสภาเอเชียและแปซิฟิก (APPU) ในการประชุมสมัชชาใหญ่ ครั้งที่ 50
นายชวน หลีกภัย ประธานรัฐสภา และประธานหน่วยประจำชาติไทยในสหภาพสมาชิกรัฐสภาเอเชียและแปซิฟิก (Asian - PacificParliamentarians’ Union: APPU) นำคณะผู้แทนรัฐสภาไทย เข้าร่วมพิธีปิดการประชุมคณะมนตรีของ APPU ครั้งที่ 84 และการประชุมสมัชชาใหญ่ของ APPU ครั้งที่ 50 ผ่านสื่ออิเล็กทรอนิกส์ ที่รัฐสภาญี่ปุ่นเป็นเจ้าภาพ พร้อมรับรองแถลงการณ์ร่วมของสมาชิก APPU จำนวน 9 ประเทศ ได้แก่ ไต้หวัน คิริบาส หมู่เกาะมาร์แชลล์ ฟิลิปปินส์ โซโลมอน ไทย ตองกา ตูวาลู และญี่ปุ่น แถลงการณ์ดังกล่าวเป็นการเน้นย้ำความร่วมมือป้องกันโรคโควิด-19 โดยดำเนินการป้องกันและการฟื้นฟูกิจกรรมทางเศรษฐกิจและสังคม ด้วยการสร้างความร่วมมือระหว่างประเทศสมาชิก APPU ในการรับมือกับโรคการฟื้นฟูเศรษฐกิจ การทำให้สังคมกลับสู่สภาวะปกติ และความร่วมมือระหว่างประเทศในการคิดค้นวัคซีนเพื่อต่อต้านโรคโควิด-19 โอกาสนี้ ประธานรัฐสภา กล่าวขอบคุณรัฐสภาญี่ปุ่นในฐานะเจ้าภาพจัดการประชุมที่สำเร็จลุล่วงด้วยดี พร้อมกล่าวขอบคุณประเทศคิริบาส ที่รับเป็นเจ้าภาพจัดการประชุม APPU ครั้งถัดไป